b'\n_START_ARTICLE_\nSuora kulma\n_START_PARAGRAPH_\nSuora kulma on geometriassa sellainen kulma, joka on yht\xc3\xa4 suuri kuin sen kumpi tahansa vieruskulma. Suoran kulman suuruus on nelj\xc3\xa4sosa t\xc3\xa4ydest\xc3\xa4 kulmasta tai puolet oikokulmasta eli 90\xc2\xb0. Se on t\xc3\xa4rkein arjessa k\xc3\xa4ytett\xc3\xa4v\xc3\xa4 kulma. Janojen kohtisuoruus on synonyymi sille, ett\xc3\xa4 janojen v\xc3\xa4liset kulmat ovat suoria. Suomalainen sanonta "suora kulma" viitannee "olemiseen pystyss\xc3\xa4" eli "seist\xc3\xa4 suorassa".\n_START_SECTION_\nMittav\xc3\xa4lineit\xc3\xa4\n_START_PARAGRAPH_\nK\xc3\xa4sity\xc3\xb6n ammattilaisilla on k\xc3\xa4yt\xc3\xb6ss\xc3\xa4\xc3\xa4n monia ty\xc3\xb6kaluja suoran kulman m\xc3\xa4\xc3\xa4ritt\xc3\xa4miseksi. Tunnetuin on suorakulma, jolla voidaan merkit\xc3\xa4 tai tarkistaa kulman suoruus. My\xc3\xb6s normaalin merkitsemiseen on k\xc3\xa4yt\xc3\xb6ss\xc3\xa4 sek\xc3\xa4 asteikolla varustettuja mittalevyj\xc3\xa4 ett\xc3\xa4 optisia v\xc3\xa4lineit\xc3\xa4. Uusimmat laitteet osoittavat kohtisuoruuden laser s\xc3\xa4teell\xc3\xa4.\n_START_SECTION_\nHistoria\n_START_PARAGRAPH_\nEi ole tietoa siit\xc3\xa4, koska suora kulma on opittu mittaamaan, sill\xc3\xa4 jo ensimm\xc3\xa4isill\xc3\xa4 kirjoitettua tietoa j\xc3\xa4lkeens\xc3\xa4 j\xc3\xa4tt\xc3\xa4neill\xc3\xa4 kansoilla tiedet\xc3\xa4\xc3\xa4n t\xc3\xa4m\xc3\xa4 taito jo olleen. Yksinkertaisin keino muodostaa suora kulma perustui painovoimaan: luotinarun ja vesivaa\'an v\xc3\xa4linen kulma on suora. Toinen yleisesti tunnettu keino muodostaa suora kulma vakatasossa oli k\xc3\xa4ytt\xc3\xa4\xc3\xa4 narua, johon oli solmittu tasav\xc3\xa4lein 13 solmua. Kun t\xc3\xa4m\xc3\xa4 naru pingotettiin kolmioksi, jonka sivuiksi asetettiin kolme, nelj\xc3\xa4 ja viisi solmuv\xc3\xa4li\xc3\xa4, saatiin suorakulmainen kolmio. T\xc3\xa4m\xc3\xa4 s\xc3\xa4\xc3\xa4nt\xc3\xb6 tunnetaan yhten\xc3\xa4 numerokolmikkona, joka toteuttaa Pythagoraan lauseen.\n_START_SECTION_\nEuklideen Alkeet\n_START_PARAGRAPH_\nLaajalti tunnetussa oppikirjassaan Alkeet Euklides m\xc3\xa4\xc3\xa4rittelee kirjassa I m\xc3\xa4\xc3\xa4ritelm\xc3\xa4ss\xc3\xa4 10 kohtisuorat suorat ja m\xc3\xa4\xc3\xa4ritelm\xc3\xa4ss\xc3\xa4 4, ett\xc3\xa4 kaikki suorat kulmat ovat yht\xc3\xa4 suuret. M\xc3\xa4\xc3\xa4ritelmiss\xc3\xa4 11 ja 12 nime\xc3\xa4\xc3\xa4 h\xc3\xa4n ter\xc3\xa4v\xc3\xa4t kulmat suoraa kulmaa pienemmiksi ja tylp\xc3\xa4t suuremmiksi.'